যেলা সম্মেলন  নিরপেক্ষভাবে পবিত্র কুরআন ও ছহীহ হাদীছ মেনে চলুন!  -মুহতারাম আমীরে জামাআত  নওগাঁ ২১ অক্টোবর বৃহস্পতিবার : অদ্য বাদ আছর শহরের ঐতিহ্যবাহী নওজোয়ান মাঠে আহলেহাদীছ আন্দোলন বাংলাদেশ ও বাংলাদেশ আহলেহাদীছ যুবসংঘ নওগাঁ যেলার যৌথ উদ্যোগে অনুষ্ঠিত যেলা সম্মেলনে প্রধান অতিথির ভাষণে মুহতারাম আমীরে জামাআত প্রফেসর ড. মুহাম্মাদ আসাদুল্লাহ আল-গালিব উপরোক্ত আহবান জানান। তিনি বলেন, পবিত্র কুরআন ও ছহীহ হাদীছের যেকোন বিধান আমাদেরকে বিনা বাক্যব্যয়ে মেনে নিতে হবে। ছহীহ হাদীছ পাওয়ার পর কিন্তু, যদি ইত্যাদি শর্তযুক্ত করে ছহীহ হাদীছের আমল থেকে সাধারাণ মানুষকে বিরত রাখা যাবে না। তিনি বলেন, আহলেহাদীছ আন্দোলন বিভিন্ন মাযহাব ও মতবাদে আবেষ্টিত দিকভ্রান্ত মানবতাকে পবিত্র কুরআন ও ছহীহ হাদীছের মর্মমূলে জমায়েত করতে চায়। যার মাধ্যমে ইহকালীন মঙ্গল ও পরকালে মুক্তি লাভ সম্ভব হতে পারে।   যেলা আন্দোলন-এর সভাপতি  মাষ্টার আনীছুর রহমানের সভাপতিত্বে অনুষ্ঠিত উক্ত সম্মেলনে অন্যান্যের মধ্যে বক্তব্য পেশ করেন, যুবসংঘ-এর সাবেক কেন্দ্রীয় সভাপতি ড.এ.এস.এম. আযীযুল্লাহ, যেলা যুবসংঘ-এর সভাপতি মুহাম্মাদ আফযাল হোসাইন। সম্মেলনে যেলা আন্দোলন ও যুবসংঘের নেতৃবৃন্দ উপস্থিত ছিলেন।